Na temelju članka 28. Statuta Industrijske strojarske škole Zagreb, Avenija Marina Držića 14,i članka 17. stavaka 3., 4., 5. i 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Školski odbor nakon prethodnog savjetovanja sa sindikalnim povjerenikom na sjednici održanoj dana­­­­ 4. lipnja 2018. donosi

PRAVILNIK  
 o korištenju sustava video nadzora u Industrijskoj   
 strojarskoj školi

I. OPĆE ODREDBE

Članak 1.

(1) Ovim Pravilnikom o korištenju sustava video nadzora u Industrijskoj strojarskoj školi, Zagreb, Avenija Marina Držića 14 (dalje u tekstu: Pravilnik) definira se svrha i opseg podataka koji se prikupljaju, način i vrijeme čuvanja ,te uporaba snimljenih podataka, zaštita prava učenika i ostalih korisnika usluga Industrijske strojarske škole (dalje u tekstu: Škola), radnika i svih drugih osoba koji se nađu u Školi.

(2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

II. SVRHA VIDEO NADZORA

Članak 2.

(1) Sustav video nadzora koristi se zbog zaštite sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(2) Sustav video nadzora, uz navedeno u stavku 1. ovoga članka, koristi se i za sprječavanje protupravnih radnji usmjerenih prema školskoj imovini od krađe, oštećenja, uništenja i sl.

(3) Snimke koje su snimljene sustavom video nadzora mogu se isključivo koristiti za navedeno u stavku 1. i 2. ovoga članka.

III.OPSEG, NAČIN I VRIJEME ČUVANJA PODATAKA

Članak 3.

(1) Sustav video nadzora snima prostor Škole od 0-24 sata,sve dane u tjednu.

(2) Sustav video nadzora snima isključivo prostor Škole (vanjski prostor Škole ,predvorje Škole, Školske hodnike u prizemlju i katovima.

(3) Pristup podacima odnosno uvid u sadržaj nastao korištenjem sustava video nadzora ima ravnatelj Škole i osobe koje ravnatelj pismeno ovlasti.

(4) Osobe iz stavka 3. ovog članka koje imaju pravo pristupa video snimkama daju izjavu o povjerljivosti u kojoj se obvezuju da će sve osobne podatke koje saznaju iz video snimki čuvati kao poslovnu tajnu kako za vrijeme radnog odnosa kod Poslodavca tako i nakon prestanka radnog odnosa

Članak 4.

(1) Snimljeni podaci snimaju se i čuvaju na video snimaču najduže 15 dana od dana nastanka, a nakon navedenog roka snimke se trajno brišu.

(2)U slučaju opravdanih razloga, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništavanja imovine i sl., kada se prikupljeni podaci o takvom događaju mogu sačuvati kao dokazni materijal te na zahtjev ustupiti pravosudnim i policijskim tijelima.

(4) Snimke kojima se dokazuje povreda svrhe nadzora pohranit će se na optički disk i čuvati dok za to postoje opravdani razlozi. Kao opravdani razlozi osobito se smatraju vođenje sudskih i drugih postupaka i slično.

IV. ZAŠTITA PRAVA UČENIKA, RADNIKA I SVIH DRUGIH OSOBA KOJE SE NAĐU U ŠKOLI

Članak 5.

(1) Ravnatelj Škole dužan je osigurati da se na vidnom mjestu pri ulasku u prostor istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama dopušteno je samo ravnatelju Škole.

V. ZAVRŠNE ODREDBE

Članak 6.

Ovaj Pravilnik stupa na snagu osmog dana od dana objave na oglasnoj ploči Škole.

Pravilnik je objavljen na oglasnoj ploči dana 4. lipnja 2018., a stupio na snagu\_\_\_\_\_\_2018.

KLASA: 602-03/18-02/01

URBROJ: 251-287-18-02

Zagreb, 4.lipnja 2018.

RAVNATELJ PREDSJEDNIK ŠKOLSKOG ODBORA

Nenad Pavlinić,prof Ivica Štefanac,prof.